Kommissionens direktiv 2000/56/EF

af 14. september 2000

om ændring af Rådets direktiv 91/439/EØF om kørekort

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/439/EØF af 29. juli 1991 om kørekort(1), senest ændret ved direktiv 97/26/EF(2), særlig artikel 7a, stk. 2, og

ud fra følgende betragtninger:

(1) Det er nødvendigt at tilpasse listen over de harmoniserede fællesskabskoder i bilag I og Ia til direktiv 91/439/EØF.

(2) Listen over harmoniserede fællesskabskoder bør specificeres yderligere på baggrund af den videnskabelige og tekniske udvikling, der er sket inden for området, samt de supplerende praktiske erfaringer, der er gjort med tidligere tilpasninger.

(3) Det er nødvendigt at gennemgå mindstekravene til køreprøven, som er fastlagt i bilag II til direktiv 91/439/EØF, på baggrund af den videnskabelige og tekniske udvikling inden for området.

(4) Gennemgangen af bilag II er nødvendig for at sikre yderligere harmonisering af køreprøverne inden for Fællesskabet og for at tilpasse prøvekravene til den daglige trafiks udfordringer; der bør indføres vurderingskriterier for den praktiske prøve for at fremme yderligere harmonisering.

(5) Gennemgangen af bilag II sigter direkte mod at forbedre trafiksikkerheden; mindstekravene til den teoretiske prøve og den praktiske prøve bør derfor gøres strengere.

(6) De i dette direktiv fastsatte foranstaltninger er i overensstemmelse med udtalelse fra Udvalget for Kørekort -

UDSTEDT FØLGENDE DIREKTIV:

Artikel 1

I direktiv 91/439/EØF foretages følgende ændringer:

1) Bilag I og Ia ændres som angivet i bilag I til nærværende direktiv.

2) Bilag II affattes som angivet i bilag II til nærværende direktiv.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. september 2003. De underretter straks Kommissionen herom.

Når medlemsstaterne vedtager disse love og bestemmelser, skal de ved vedtagelsen indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 14. september 2000.

På Kommissionens vegne

Loyola De Palacio

Næstformand

(1) EFT L 237 af 24.8.1991, s. 1.

(2) EFT L 150 af 7.6.1997, s. 41.

BILAG I

I bilag I, punkt 2, kørekortets side 4, og i bilag Ia, punkt 2, kørekortets side 2, litra a), nr. 12 , affattes første led således: "- kode 01 til 99: harmoniserede fællesskabskoder

FØRER (lægelige årsager)

01. Synskorrektion og/eller beskyttelse

01.01 Briller

01.02 Kontaktlinse(r)

01.03 Beskyttelsesbriller

01.04 Uigennemsigtig linse

01.05 Øjenklap

01.06 Briller eller kontaktlinser

02. Høreapparat/kommunikationshjælp

02.01 Høreapparat til det ene øre

02.02 Høreapparat til begge ører

03. Arm- eller benprotese/-ortese

03.01 Armprotese/-ortese

03.02 Benprotese/-ortese

05. Begrænset kørsel (underkoden skal anvendes, kørsel begrænset af lægelige årsager)

05.01 Begrænset til kørsel i dagtimer (f.eks. en time efter solopgang til en time før solnedgang)

05.02 Begrænset til kørsel inden for en radius af... km fra kørekortindehaverens bolig eller kun inden for by/region...

05.03 Begrænset til kørsel uden passagerer

05.04 Begrænset til kørsel med en hastighed på højst... km/h

05.05 Begrænset til kørsel under ledsagelse af en person med kørekort

05.06 Begrænset til kørsel uden trailer

05.07 Ingen kørsel på motorvej

05.08 Ingen alkohol

KØRETØJSTILPASNINGER

10. Tilpasset gearkasse

10.01 Manuelt gear

10.02 Automatgear

10.03 Elektronisk styret gear

10.04 Tilpasset gearstang

10.05 Begrænset antal gear

15. Tilpasset kobling

15.01 Tilpasset koblingspedal

15.02 Manuel kobling

15.03 Automatisk kobling

15.04 Afskærmet/sammenklappelig/aftagelig koblingspedal

20. Tilpasset bremsemekanisme

20.01 Tilpasset bremsepedal

20.02 Større bremsepedal

20.03 Bremsepedal til venstre fod

20.04 Bremsepedal til skosål

20.05 Vippebremsepedal

20.06 (Tilpasset) manuel driftsbremse

20.07 Forstærket bremse - maksimal betjeningskraft

20.08 Nødbremse indbygget i driftsbremse - maksimal betjeningskraft

20.09 Tilpasset parkeringsbremse

20.10 Elbetjent parkeringsbremse

20.11 Tilpasset fodbetjent parkeringsbremse

20.12 Afskærmet/sammenklappelig/aftagelig bremsepedal

20.13 Knæbetjent bremse

20.14 Elbetjent driftsbremse

25. Tilpasset speedermekanisme

25.01 Tilpasset gaspedal

25.02 Gaspedal til skosål

25.03 Vippegaspedal

25.04 Manuelt gashåndtag

25.05 Knæbetjent gashåndtag

25.06 Servogaspedal/håndtag (elektronisk, pneumatisk osv.)

25.07 Gaspedal til venstre for bremsepedal

25.08 Gaspedal til venstre

25.09 Afskærmet/sammenklappelig/aftagelig gaspedal

30. Tilpassede kombinerede bremse- og speedermekanismer

30.01 Parallelle pedaler

30.02 Pedaler i (eller næsten i) samme niveau

30.03 Gas og bremse med glideskinne

30.04 Gas og bremse med glideskinne og ortese

30.05 Sammenklappelig/aftagelig gas- og bremsepedal

30.06 Hævet gulv

30.07 Afskærmning ved siden af bremsepedalen

30.08 Afskærmning til protese ved siden af bremsepedalen

30.09 Afskærmning foran gas- og bremsepedal

30.10 Hæl-/benstøtte

30.11 Elbetjent gas og bremse

35. Tilpassede betjeningsorganer

(lyskontakter, vinduesvisker/-vasker, horn, retningsvisere osv.)

35.01 Betjeningsorganer kan betjenes uden negativ virkning på styring og håndtering af køretøjet

35.02 Betjeningsorganerne betjenes uden at slippe rat og hjælpeudstyr (knop, gaffelgreb osv.)

35.03 Betjeningsorganerne betjenes uden at slippe rat og hjælpeudstyr (knop, gaffelgreb osv.) med venstre hånd

35.04 Betjeningsorganerne betjenes uden at slippe rat og hjælpeudstyr (knop, gaffelgreb osv.) med højre hånd

35.05 Betjeningsorganerne betjenes uden at slippe rat og hjælpeudstyr (knop, gaffelgreb osv.) og den kombinerede gas/bremse

40. Tilpasset styring

40.01 Standard servostyring

40.02 Forstærket servostyring

40.03 Styring med reservesystem

40.04 Forlænget ratstamme

40.05 Tilpasset rat (større og/eller tykkere rat, rat med mindre diameter osv.)

40.06 Skråt rat

40.07 Lodret rat

40.08 Vandret rat

40.09 Fodbetjent styring

40.10 Alternativ tilpasset styring (joystick osv.)

40.11 Ratknop

40.12 Håndortese på rattet

40.13 Med tenodese-ortese

42. Tilpasset (-ede) førerspejl(e)

42.01 Udvendigt førerspejl i (venstre eller) højre side

42.02 Udvendigt førerspejl på forskærmen

42.03 Ekstra indvendigt førerspejl, som giver overblik over trafikken

42.04 Indvendigt panoramaspejl

42.05 Indvendigt førerspejl, som dækker den blinde vinkel

42.06 Elbetjent(e) udvendigt (-ede) førerspejl(e)

43. Tilpasset førersæde

43.01 Førersæde med god udsynshøjde i normal afstand fra rat og pedaler

43.02 Førersæde tilpasset kropsformen

43.03 Førersæde med sidestøtte for øget siddestabilitet

43.04 Førersæde med armlæn

43.05 Forlænget førersæde på glideskinner

43.06 Tilpasset sikkerhedssele

43.07 H-type sikkerhedssele

44. Tilpasning af motorcykel (underkode skal anvendes)

44.01 Kombineret betjening af begge bremser

44.02 (Tilpasset) håndbetjent forhjulsbremse

44.03 (Tilpasset) fodbetjent baghjulsbremse

44.04 (Tilpasset) gashåndtag

44.05 (Tilpasset) manuelt gear og manuel kobling

44.06 (Tilpasset (-ede)) førerspejl(e)

44.07 (Tilpassede) betjeningsorganer (retningsvisere, bremselys,...)

44.08 Sædehøjde, som giver føreren mulighed for siddende at have begge fødder på jorden samtidig.

45. Motorcykel kun med sidevogn

50. Begrænset til et bestemt køretøj/stelnummer (køretøjets identifikationsnummer - KIN)

51. Begrænset til et bestemt køretøj/registreringsnummer (køretøjets registreringsnummer - KRN)

FORVALTNING

70. Ombyttet kørekort nr.... udstedt af... (for tredjelande EU/UNECE-mærke, f.eks. 70.0123456789.NL)

71. Duplikat af kørekort nr.... (for tredjelande EU/UNECE-mærke, f.eks. 71.987654321.HR)

72. Begrænset til kategori A-køretøjer med slagvolumen på højst 125 cm3 og motoreffekt på højst 11 kW (A1)

73. Begrænset til kategori B-køretøjer, trehjulede motorcykler og quadricykler med motor (B1)

74. Begrænset til kategori C-køretøjer med tilladt totalmasse på ikke over 7500 kg (C1)

75. Begrænset til kategori D-køretøjer med højst 16 siddepladser foruden førerens plads (D1)

76. Begrænset til kategori C-køretøjer med tilladt totalmasse på ikke over 7500 kg (C1) med en påhængsvogn med tilladt totalmasse på ikke over 750 kg, hvis den samlede vogntogsvægt ikke overstiger 12000 kg, og påhængskøretøjets tilladte totalmasse ikke overstiger det trækkende køretøjs egenvægt (C1 + E)

77. Begrænset til kategori D-køretøjer med højst 16 siddepladser foruden førerens plads (D1) med en påhængsvogn med tilladt totalmasse på ikke over 750 kg, såfremt a) den tilladte vogntogsvægt ikke overstiger 12000 kg, og påhængskøretøjets tilladte totalmasse ikke overstiger det trækkende køretøjs egenvægt, og b) påhængskøretøjet ikke bruges til personbefordring (D1 + E)

78. Begrænset til køretøjer med automatgear

(direktiv 91/439/EØF, bilag II, punkt 8.1.1, stk. 2)

79. (...) Begrænset til køretøjer, som opfylder de i parentes anførte specifikationer i forbindelse med anvendelse af direktivets artikel 10, stk. 1

90.01: til venstre

90.02: til højre

90.03: venstre

90.04: højre

90.05: hånd

90.06: fod

90.07: anvendelig".

BILAG II

"BILAG II

I. MINDSTEKRAV TIL KØREPRØVER

Medlemsstaterne træffer de nødvendige foranstaltninger for at sikre, at aspiranter til kørekort har den fornødne viden og de fornødne færdigheder samt udviser den adfærd, der kræves for at føre et motorkøretøj. De prøver, som anvendes til at konstatere dette, skal bestå af:

- en teoretisk prøve, og derefter

- en praktisk prøve.

I det følgende beskrives, hvordan prøverne skal gennemføres.

A. TEORETISK PRØVE

1. Form

Den valgte form skal sikre, at aspiranten har den fornødne viden om de emner, der er anført i punkt 2 til 4.

Alle aspiranter til kørekort til en kategori, som har bestået teoriprøven til en anden kategori, kan undtages fra de fælles bestemmelser i punkt 2 til 4.

2. Fælles indhold for alle køretøjskategorier.

2.1. Der skal stilles spørgsmål inden for hvert af følgende punkter; udformningen af de enkelte spørgsmål overlades til medlemsstaterne:

2.1.1. Færdselsreglerne:

- navnlig færdselstavler, markeringer og signaler, vigepligt og hastighedsbegrænsninger.

2.1.2. Føreren:

- vigtigheden af årvågenhed og optræden over for andre trafikanter

- opfattelses-, vurderings- og beslutningsevne samt ikke mindst reaktionstid og ændringer i førerens adfærd i forbindelse med påvirkning af alkohol, narkotika, lægemidler, sindsbevægelse og træthed.

2.1.3. Vejen:

- de vigtigste principper for sikkerhedsafstand mellem køretøjer, bremselængde og for køretøjets stabilitet under forskellige vejr- og vejforhold

- risikomomenter ved kørslen i forbindelse med forskellige vejforhold, navnlig deres skiften under forskellige vejrforhold og på forskellige tider af døgnet

- de forskellige vejtypers særlige kendetegn og de lovbestemmelser, der gælder for dem.

2.1.4. Andre trafikanter:

- særlige risikomomenter på grund af andre trafikanters manglende erfaring, bl.a. de mest udsatte kategorier, såsom børn, fodgængere, cyklister og gangbesværede

- risici i forbindelse med forskellige køretøjstypers bevægelser og køreegenskaber samt førernes forskellige muligheder for udsyn.

2.1.5. Almindelige regler, forskrifter og andet:

- regler vedrørende de administrative dokumenter, som benyttelse af køretøjet kræver

- almindelige regler for, hvorledes føreren skal forholde sig ved ulykkestilfælde (advarselsafmærkning og alarm), og hvad den pågældende i givet fald kan gøre for at komme trafikofre til hjælp

- sikkerhedsfaktorer i forbindelse med køretøjet, dets belæsning og befordring af personer.

2.1.6. Forsigtighedsregler, som skal iagttages, når køretøjet forlades.

2.1.7. Mekaniske forhold, som påvirker færdselssikkerheden; aspiranten skal kunne opdage de mest almindelige fejl, især ved styretøj, ophængning, bremser, dæk, lygter og tegngivningsapparater, refleksanordninger, førerspejle, forrude, vinduesviskere, udstødningssystemet, sikkerhedsseler og signalhorn.

2.1.8. Køretøjets sikkerhedsudstyr, herunder navnlig brug af sikkerhedsseler, nakkestøtter og sikkerhedsudstyr til børn.

2.1.9. Regler for køretøjets benyttelse, som vedrører respekten for miljøet (korrekt anvendelse af signalhorn, moderat brændstofforbrug, begrænsning af forurenende emissioner osv.).

3. Særlige bestemmelser for kategori A og A1

3.1. Obligatorisk kontrol af generel viden om:

3.1.1. Anvendelse af beskyttende udstyr som handsker, støvler, motorcykeltøj og styrthjelm.

3.1.2. Motorcyklisters synlighed for andre trafikanter.

3.1.3. Risikofaktorer i forbindelse med forskellige vejforhold, som nævnt i det foregående, med særlig opmærksomhed rettet mod glatte overflader som kloakdæksler, vejmarkeringer som f.eks. linjer, pile og sporvognsskinner.

3.1.4. Mekaniske forhold i forbindelse med færdselssikkerhed, som beskrevet i det foregående, med særlig opmærksomhed rettet mod nødbremsehåndtag, oliestand og kæde.

4. Særlige bestemmelser for kategori C, C + E, C1, C1 + E, D, D + E, D1 og D1 + E

4.1. Obligatorisk kontrol af generel viden om:

4.1.1. Regler om køretid og hvileperioder som fastlagt i Rådets forordning (EØF) nr. 3820/85(1) samt om anvendelse af fartskriver som fastlagt i Rådets forordning (EØF) nr. 3821/85(2).

4.1.2. Regler for den pågældende transporttype: varer eller passagerer.

4.1.3. Køretøjs- og transportdokumenter, som kræves ved national og international godskørsel og personbefordring.

4.1.4. Forholdsregler i forbindelse med ulykkestilfælde; viden om, hvad der skal gøres i tilfælde af en ulykke eller lignende, herunder nødhjælp som f.eks. evakuering af passagerer og grundlæggende kendskab til førstehjælp.

4.1.5. Forholdsregler ved afmontering og montering af hjul.

4.1.6. Bestemmelser vedrørende vægt og mål samt regler for hastighedsbegrænsere.

4.1.7. Begrænsninger af synsfeltet på grund af køretøjets udformning.

4.1.8. Evne til at læse vejkort og planlægning af rute, herunder brug af elektroniske navigationssystemer (valgfrit).

4.1.9. Sikkerhedsfaktorer i forbindelse med køretøjets læsning: kontrol af lasten (placering og fastgørelse), problemer med forskellige typer last (f.eks. væsker, hængende last,...), læsning og aflæsning af varer samt anvendelse af læsseudstyr (kun kategori C, C + E, C1 og C1 + E).

4.1.10. Førerens ansvar ved passagerbefordring, passagerernes komfort og sikkerhed, befordring af børn, nødvendige kontroller før kørslen; alle slags busser bør indgå i teoriprøven (busser til offentlig transport, langtursbusser, busser med specialmål,...) (kun kategori D, D + E, D1 og D1 + E).

4.2. Obligatorisk kontrol af generel viden om følgende yderligere bestemmelser vedrørende kategori C, C + E, D og D + E:

4.2.1. Principperne for opbygning og funktion af forbrændingsmotorer, væsker (f.eks. motorolie, kølervæske, sprinklervæske), brændstofsystemet, det elektriske system, tændingen, transmissionssystemet (kobling, gearkasse osv.).

4.2.2. Smøring og frostsikring.

4.2.3. Principperne for opbygning, montering, korrekt anvendelse og vedligeholdelse af dæk.

4.2.4. Principperne for forskellige typer bremsesystemer, disses funktion, vigtigste dele, tilslutning, betjening og daglige vedligeholdelse samt hastighedsbegrænsere.

4.2.5. Principperne for forskellige typer sammenkoblingssystemer, disses funktion, vigtigste dele, tilslutning, betjening og daglige vedligeholdelse (kun kategori C + E og D + E).

4.2.6. Metode til fejlfinding ved driftsfejl.

4.2.7. Forebyggende vedligehold af køretøjer og nødvendige løbende reparationer.

4.2.8. Førerens ansvar for så vidt angår modtagelse, transport og levering af gods ifølge de aftalte betingelser (kun kategori C og C + E).

B. PRAKTISK PRØVE

5. Køretøjet og dets udstyr

5.1. Kørsel af et køretøj med manuelt gear er betinget af en bestået praktisk prøve i et køretøj med manuelt gear.

Består aspiranten den praktiske prøve i et køretøj med automatgear, anføres dette på kørekort, som udstedes på grundlag af prøven. Kørekort, der indeholder denne angivelse, kan kun benyttes til kørsel med køretøjer med automatgear.

Ved et "køretøj med automatgear" forstås et køretøj, hvori føreren ikke har andre midler end speederen og bremserne til gradvis at variere den del af motorkraften, der overføres til køretøjets hjul.

5.2. Køretøjer, der anvendes til praktiske prøver, skal opfylde nedenstående mindstekrav. Medlemsstaterne kan fastsætte strengere krav eller tilføje flere.

Kategori A:

- gradvis erhvervelse (artikel 6, stk. 1, litra b), første led, første punktum): motorcykel uden sidevogn med slagvolumen på over 120 cm3, som kan opnå en hastighed på mindst 100 km/h

- direkte erhvervelse (artikel 6, stk. 1, litra b), første led, andet punktum): motorcykel uden sidevogn med en effekt på mindst 35 kW.

Underkategori A1:

Motorcykel uden sidevogn med slagvolumen på mindst 75 cm3.

Kategori B:

Firehjulet køretøj af kategori B, som kan opnå en hastighed på mindst 100 km/h.

Kategori B + E:

Enhed bestående af et prøvekøretøj af kategori B og et påhængskøretøj med en tilladt totalmasse på mindst 1000 kg, som kan opnå en hastighed på mindst 100 km/h, og som ikke henhører under kategori B; påhængskøretøjets lastrum skal være en lukket vognkasse, som er mindst lige så høj og bred som motorkøretøjet; den lukkede vognkasse kan også være lidt mindre end køretøjet, under forudsætning af, at udsynet bagud er muligt ved brug af de udendørs bakspejl på bilen; påhængskøretøjet skal have en faktisk totalvægt på mindst 800 kg.

Underkategori B1:

Trehjulet motorcykel eller quadricykel med motor, som kan opnå en hastighed på mindst 60 km/h.

Kategori C:

Køretøj af kategori C med en tilladt totalmasse på mindst 12000 kg, en længde på mindst 8 m og en bredde på mindst 2,4 m, som kan opnå en hastighed på mindst 80 km/h; med ABS-bremser og med en gearkasse med mindst 8 gear til fremadkørsel og fartskriverudstyr i henhold til forordning (EØF) nr. 3821/85; lastrummet skal være en lukket vognkasse, som er mindst lige så høj og bred som førerhuset; køretøjet skal have en faktisk totalvægt på mindst 10000 kg.

Kategori C + E:

Enten et leddelt køretøj eller en enhed bestående af et kategori C-prøvekøretøj og en påhængsvogn, som er mindst 7,5 m lang; både det leddelte køretøj og det kombinerede køretøj skal have en største tilladt masse på mindst 20000 kg, en længde på mindst 14 m og en bredde på mindst 2,4 m, og skal være i stand til at opnå en hastighed på mindst 80 km/h samt have ABS-bremser og en gearkasse med mindst 8 gear til fremadkørsel og fartskriverudstyr i henhold til forordning (EØF) nr. 3821/85; lastrummet skal være en lukket vognkasse, som er mindst lige så høj og bred som førerhuset; både det leddelte og det kombinerede køretøj skal have en faktisk totalvægt på mindst 15000 kg.

Underkategori C1:

Køretøj af underkategori C1, hvis tilladte totalmasse ikke er under 4000 kg, som er mindst 5 m langt, og som kan opnå en hastighed på mindst 80 km/h; med ABS-bremser og fartskriverudstyr i henhold til forordning (EØF) nr. 3821/85; lastrummet skal være en lukket vognkasse, som er mindst lige så høj og bred som førerhuset.

Underkategori C1 + E:

Enhed bestående af et underkategori C1-prøvekøretøj og en påhængsvogn med en tilladt totalmasse på mindst 1250 kg; enheden skal være mindst 8 m lang og kunne opnå en hastighed på mindst 80 km/h; lastrummet skal være en lukket vognkasse, som er mindst lige så høj og bred som førerhuset; den lukkede vognkasse kan også være lidt mindre end førerhuset, under forudsætning af, at udsynet bagud er muligt ved brug af de udendørs bakspejl på bilen; påhængsvognen skal have en faktisk totalvægt på mindst 800 kg.

Kategori D:

Kategori D-køretøj med en længde på mindst 10 m, en bredde på mindst 2,4 m samt ABS-bremser og fartskriverudstyr i henhold til forordning (EØF) nr. 3821/85, og som kan opnå en hastighed på mindst 80 km/h.

Kategori D + E:

Enhed bestående af et prøvekøretøj af kategori D og en påhængsvogn med en tilladt totalmasse på mindst 1250 kg, som har en bredde på mindst 2,4 m og kan opnå en hastighed på mindst 80 km/h; påhængsvognens lastrum skal være en lukket vognkasse, som er mindst 2 m høj og 2 m bred; påhængsvognen skal have en faktisk totalvægt på mindst 800 kg.

Underkategori D1:

Køretøj af underkategori D1, hvis tilladte totalmasse ikke er under 4000 kg, som er mindst 5 m langt, og som kan opnå en hastighed på mindst 80 km/h; med ABS-bremser og fartskriverudstyr i henhold til forordning (EØF) nr. 3821/85.

Underkategori D1 + E:

Enhed bestående af et prøvekøretøj af underkategori D1 og en påhængsvogn, hvis tilladte totalmasse ikke er under 1250 kg, og som kan opnå en hastighed på mindst 80 km/h; påhængsvognens lastrum skal være en lukket vognkasse, som er mindst 2 m høj og 2 m bred; påhængsvognen skal have en faktisk totalvægt på mindst 800 kg.

Prøvekøretøjer til kategori B + E, C, C + E, C1, C1 + E, D, D + E, D1 og D1 + E, som ikke overholder ovenstående mindstekrav, men som var i brug på eller før ikrafttrædelsesdatoen for dette kommissionsdirektiv, kan stadig anvendes i en periode på højst ti år efter denne dato. Dette bilags krav til prøvekøretøjers vægt under køreprøven skal senest være gennemført i medlemsstaterne 10 år efter ikrafttrædelsesdatoen for dette kommissionsdirektiv.

6. Praktisk prøve for kategori A og A1

6.1. Klargøring og teknisk kontrol af køretøjet af betydning for færdselssikkerheden.

Aspiranter skal demonstrere, at de er i stand til at forberede sig på sikker kørsel, ved at opfylde følgende krav:

6.1.1. Tilpasning af beskyttende udstyr som handsker, støvler, motorcykeltøj og styrthjelm.

6.1.2. Gennemførelse af vilkårlig afprøvning af: dæk, bremser, styretøj, nødbremsehåndtag (hvis muligt), oliestand, kæde, lygter, refleksanordninger, tegngivningsapparater og signalhorn.

6.2. Kategori A og A1: kontrol af særlige maøvrer af betydning for færdselssikkerheden.

6.2.1. Slå motorcyklens støtteben til og fra samt trække den bort uden brug af motor ved at gå ved siden af køretøjet.

6.2.2. Parkere motorcyklen ved at anbringe den på støttebenet.

6.2.3. Mindst to manøvrer, som skal udføres ved lav hastighed, herunder en slalommanøvre; disse manøvrer sigter på at efterprøve håndtering af kobling og bremse, balance, orienteringsevne, placering på motorcyklen og føddernes placering på fodhvilerne.

6.2.4. Mindst to manøvrer, som skal udføres ved højere hastighed; heraf skal en manøvre udføres i 2. eller 3. gear ved en hastighed på mindst 30 km/h, og en manøvre skal med henblik på at undvige en forhindring udføres ved en hastighed på mindst 50 km/h; disse manøvrer sigter på at efterprøve placering på motorcyklen, orienteringsevne, balance, styreteknik og gearskift.

6.2.5. Bremsning: der skal gennemføres mindst to bremsemanøvrer, herunder en nødbremsning ved en hastighed på mindst 50 km/h; disse manøvrer sigter på at efterprøve håndtering af for- og baghjulsbremse, orienteringsevne og placering på motorcyklen.

De særlige manøvrer, som er nævnt i punkt 6.2.3-6.2.5, skal være indført senest fem år efter direktivets ikrafttræden.

6.3. Adfærd i trafikken.

Aspiranten skal uden risiko kunne foretage alle almindelige manøvrer i normale trafiksituationer under iagttagelse af de nødvendige forsigtighedsregler:

6.3.1. Forlade en parkeringsplads, fortsætte kørslen efter et stop i trafikken, køre ud fra en udkørsel.

6.3.2. Kørsel på lige vejstrækninger; passere modkørende køretøjer, herunder i snævre passager.

6.3.3. Køre rundt om hjørner.

6.3.4. Kryds: køre frem til og passere vejkryds og forgreninger.

6.3.5. Retningsskift: svinge til højre og venstre; skifte vognbane.

6.3.6. Køre ind på/af motorvej eller lignende (hvis det findes): tilkørsel i accelerationssporet; frakørsel i decelerationssporet.

6.3.7. Overhaling/forbikørsel: overhaling af anden trafik (om muligt); kørsel langs forhindringer, f.eks. parkerede biler; (i givet fald) blive overhalet af anden trafik.

6.3.8. Særlige vejtyper (hvis de findes): rundkørsler, jernbaneoverskæringer; sporvogns-/busstop; fodgængerovergang; op-/nedkørsel ad lange stigende/faldende vejstrækninger.

6.3.9. Træffe de nødvendige foranstaltninger, når køretøjet forlades.

7. Praktisk prøve for kategori B, B1 og B + E

7.1. Klargøring og teknisk kontrol af køretøjet af betydning for færdselssikkerheden.

Aspiranter skal demonstrere, at de er i stand til at forberede sig på sikker kørsel, ved at kunne følgende:

7.1.1. Nødvendige reguleringer af sædet for at opnå korrekt kørestilling.

7.1.2. Regulering af førerspejle, sikkerhedsseler og nakkestøtter, hvis de findes.

7.1.3. Kontrol af dørenes lukning.

7.1.4. Gennemførelse af vilkårlig afprøvning af dæk, styretøj, bremser, væsker (f.eks. motorolie, kølervæske, sprinklervæske), lygter, refleksanordninger, tegngivningsapparater og signalhorn.

7.1.5. Kontrol af sikkerhedsfaktorer vedrørende belæsning af køretøjet: vognkasse, presenninger, døre til lastrum, sikring af førerhus i låst stilling, læssemetode og fastgørelse af lasten (kun kategori B + E).

7.1.6. Kontrol af koblingsmekanismen, bremser og elektriske forbindelser (kun kategori B + E).

7.2. Kategori B og B1: kontrol af særlige manøvrer af betydning for færdselssikkerheden.

Et udvalg af de følgende manøvrer kontrolleres (mindst to manøvrer for de fire punkter, herunder en manøvre i bakgear):

7.2.1. Bakke ligeud eller bakke højre eller venstre rundt om et hjørne og samtidig forblive i den rigtige vognbane.

7.2.2. Foretage vending ved at bakke og køre frem.

7.2.3. Parkere køretøjet og forlade en parkeringsplads (parallel, skrå eller vinkelret ved at bakke eller køre frem, såvel på jævn som på stigende og faldende vej).

7.2.4. Foretage præcis opbremsning; en hård nødbremsning er dog ikke obligatorisk.

7.3. Kategori B + E: kontrol af særlige manøvrer af betydning for færdselssikkerheden.

7.3.1. Sammen- og frakoble motorkøretøj og påhængskøretøj; denne manøvre indledes med køretøjet og påhængsvognen stående side om side (dvs. ikke på en linje).

7.3.2. Bakke i en kurve, hvis krumningsradius overlades til medlemsstaterne.

7.3.3. Parkere sikkert med henblik på læsning/aflæsning.

7.4. Adfærd i trafikken.

Aspiranten skal uden risiko kunne foretage alle almindelige manøvrer i normale trafiksituationer under iagttagelse af de nødvendige forsigtighedsregler:

7.4.1. Forlade en parkeringsplads, fortsætte kørslen efter et stop i trafikken, køre ud fra en udkørsel.

7.4.2. Kørsel på lige vejstrækninger; passere modkørende køretøjer, herunder i snævre passager.

7.4.3. Køre rundt om hjørner.

7.4.4. Kryds: køre frem til og passere vejkryds og forgreninger.

7.4.5. Retningsskift: svinge til højre og venstre; skifte vognbane.

7.4.6. Køre ind på/af motorvej eller lignende (hvis det findes): tilkørsel i accelerationssporet; frakørsel i decelerationssporet.

7.4.7. Overhaling/forbikørsel: overhaling af anden trafik (om muligt); kørsel langs forhindringer, f.eks. parkerede biler; (i givet fald) blive overhalet af anden trafik.

7.4.8. Særlige vejtyper (hvis de findes): rundkørsler, jernbaneoverskæringer; sporvogns-/busstop; fodgængerovergang; op-/nedkørsel ad lange stigende/faldende vejstrækninger.

7.4.9. Træffe de nødvendige foranstaltninger, når køretøjet forlades.

8. Praktisk prøve for kategori C, C + E, C1, C1 + E, D, D + E, D1 og D1 + E

8.1. Klargøring og teknisk kontrol af køretøjets stand af betydning for færdselssikkerheden.

Aspiranter skal demonstrere, at de er i stand til at forberede sig på sikker kørsel, ved at opfylde følgende krav:

8.1.1. Nødvendige reguleringer af sædet for at opnå korrekt kørestilling.

8.1.2. Regulering af førerspejle, sikkerhedsseler og nakkestøtter, hvis de findes.

8.1.3. Vilkårlig kontrol af dæk, styretøj, bremser, lygter, refleksanordninger, tegngivningsapparater og signalhorn.

8.1.4. Kontrol af servobremse og servostyring; kontrollere tilstanden af hjul, hjulbolte, stænklapper, forrude, vinduer og vinduesviskere, væsker (f.eks. motorolie, kølervæske og sprinklervæske); kontrollere og anvende instrumentbræt, herunder fartskriverudstyr i henhold til forordning (EØF) nr. 3821/85.

8.1.5. Kontrollere lufttryk, trykluftbeholdere og ophængning.

8.1.6. Kontrol af sikkerhedsfaktorer vedrørende belæsning af køretøjet: vognkasse, presenninger, døre til lastrum, sikring af førerhus i låst stilling, læssemetode og fastgørelse af lasten (kun kategori C, C + E, C1 og C1 + E).

8.1.7. Kontrol af koblingsmekanismen, bremser og elektriske forbindelser (kun kategori C + E, C1 + E, D + E og D1 + E).

8.1.8. Være i stand til at tage særlige forholdsregler i forbindelse med køretøjets sikkerhed; kontrol af vognkassen, døre, nødudgange, førstehjælpsudstyr, brandslukningsudstyr og andet sikkerhedsudstyr (kun kategori D, D + E, D1 og D1 + E).

8.1.9. Læse et vejkort og planlægning af rute, herunder brug af elektroniske navigationssystemer (valgfrit).

8.2. Kontrol af særlige manøvrer af betydning for færdselssikkerheden.

8.2.1. Sammen- og frakoble motorkøretøj og påhængsvogn eller sættevogn (kun kategori C + E, C1 + E, D + E og D1 + E); denne manøvre indledes med køretøjet og påhængskøretøjet stående side om side (dvs. ikke på en linje).

8.2.2. Bakning i en kurve, hvis krumningsradius overlades til medlemsstaterne.

8.2.3. Parkere sikkert med henblik på læsning/aflæsning ved en læsserampe, platform eller lignende (kun kategori C, C + E, C1 og C1 + E).

8.2.4. Parkere for at lade passagerer stige sikkert på og af bussen (kun kategori D, D + E, D1 og D1 + E).

8.3. Adfærd i trafikken.

Aspiranten skal uden risiko kunne foretage alle almindelige manøvrer i normale trafiksituationer under iagttagelse af de nødvendige forsigtighedsregler:

8.3.1. Forlade en parkeringsplads, fortsætte kørslen efter et stop i trafikken, køre ud fra en udkørsel.

8.3.2. Kørsel på lige vejstrækninger; passere modkørende køretøjer, herunder i snævre passager.

8.3.3. Køre rundt om hjørner.

8.3.4. Kryds: køre frem til og passere vejkryds og forgreninger.

8.3.5. Retningsskift: svinge til højre og venstre; skifte vognbane.

8.3.6. Køre ind på/af motorvej eller lignende (hvis det findes): tilkørsel i accelerationssporet; frakørsel i decelerationssporet.

8.3.7. Overhaling/forbikørsel: overhaling af anden trafik (om muligt); kørsel langs forhindringer, f.eks. parkerede biler; (i givet fald) blive overhalet af anden trafik.

8.3.8. Særlige vejtyper (hvis de findes): rundkørsler, jernbaneoverskæringer; sporvogns-/busstop; fodgængerovergang; op-/nedkørsel ad lange stigende/faldende vejstrækninger.

8.3.9. Træffe de nødvendige foranstaltninger, når køretøjet forlades.

9. Bedømmelse af den praktiske prøve

9.1. Bedømmelsen gælder i alle kørselssituationer den ubesværethed, hvormed aspiranten benytter køretøjets forskellige betjeningsapparater, og dennes evne til, under iagttagelse af færdselssikkerheden, at færdes i trafikken. Hele prøven skal give den prøvesagkyndige indtryk af sikkerhed. Alle kørselsfejl og enhver form for risikabel adfærd, som bringer prøvekøretøjets, passagerernes eller andre trafikanters umiddelbare sikkerhed i fare, medfører, uanset om de kræver indgreb fra den prøvesagkyndiges eller ledsagerens side, at prøven ikke bestås. Den prøvesagkyndige kan imidlertid frit afgøre, om den praktiske prøve skal fuldføres eller ikke.

Prøvesagkyndige skal uddannes til at foretage en korrekt bedømmelse af aspirantens evne til at køre sikkert. Et af medlemsstaten godkendt organ skal føre kontrol og tilsyn med de prøvesagkyndiges arbejde med henblik på at sikre en korrekt og konsekvent bedømmelse af fejl i overensstemmelse med de i dette bilag fastsatte normer.

9.2. Ved bedømmelsen bør de prøvesagkyndige være særligt opmærksomme på, om en aspirant udviser en defensiv og social kørselsadfærd. Det giver et indtryk af den generelle kørestil, og den prøvesagkyndige bør tage dette med i betragtningerne ved den samlede bedømmelse af aspiranten. Det omfatter tilpasset og bevidst (sikker) kørsel, som tager hensyn til vej- og vejrforhold, anden trafik, andre trafikanters interesser (især de mest udsatte) samt forudseenhed.

9.3. Den prøvesagkyndige bedømmer endvidere aspirantens:

9.3.1. Kontrol af køretøjet, herunder rigtig anvendelse af sikkerhedssele, førerspejle, nakkestøtte, sæde, rigtig anvendelse af lygter og andet udstyr, rigtig betjening af kobling, gear, speeder, bremser (herunder tredje bremsesystem, hvis det findes), styretøj, kontrol over køretøjet under forskellige forhold og ved forskellige hastigheder, stabilitet på vejen, køretøjets vægt og dimensioner samt køreegenskaber, lastens vægt og type (kun kategori B + E, C, C + E, C1, C1 + E, D + E og D1 + E), passagerers komfort (kun kategori D, D + E, D1 og D1 + E) (ingen hurtig acceleration, jævn kørsel og ingen hårde opbremsninger).

9.3.2. Økonomisk og miljøvenlig kørsel under hensyntagen til omdrejningstallet, gearskift, bremsning og acceleration (kun kategori B + E, C, C + E, C1, C1 + E, D, D + E, D1 og D1 + E).

9.3.3. Orienteringsevne: i alle retninger, rigtig anvendelse af spejle samt på langt, mellemlangt og nært hold.

9.3.4. Forkørselsret/vigepligt: forkørselsret i kryds og ved forgreninger, vigepligt i andre situationer (f.eks. ved retningsskift, vognbaneskift, særlige manøvrer).

9.3.5. Korrekt placering på vejen: rigtig placering på vejen, i vognbaner, i rundkørsler, ved kørsel rundt om hjørner, passende til et køretøjs type og køreegenskaber, rettidigt positionsskift.

9.3.6. Afstand: holde passende afstand til forankørende og til siden, holde passende afstand fra andre trafikanter.

9.3.7. Hastighed: ingen overskridelse af hastighedsgrænserne, tilpasse farten til vejr/trafikforhold og i givet fald til nationale hastighedsgrænser, kørsel med en hastighed, som muliggør bremsning inden for et synligt og frit stykke af vejen, tilpasse hastigheden til andre trafikanters generelle hastighed.

9.3.8. Lyssignaler, færdselstavler og andre forhold: korrekt adfærd ved lyssignaler, adlyde anvisninger fra personer, som dirigerer færdslen, korrekt adfærd ved færdselstavler (forbud eller påbud), passende forholdsregler ved vejafmærkninger.

9.3.9. Tegngivning: give tegn, hvor nødvendigt, på en korrekt og rettidig måde, korrekt angivelse af retning, tage passende forholdsregler ved tegngivning fra andre trafikanter.

9.3.10. Bremsning og stop: rettidig deceleration, bremsning og stop i henhold til omstændighederne, forudseenhed, anvendelse af de forskellige bremsesystemer (kun kategori C, C + E, D og D + E); anvendelse af andre fartbegrænsende systemer end bremser (kun for kategori C, C + E, D og D + E).

10. Prøvens varighed

Både prøvens varighed og den afstand, som tilbagelægges, skal være tilstrækkelige til, at de i punkt B foreskrevne færdigheder og adfærdsformer kan bedømmes. Den kørselstid, der afsættes til den praktiske prøve, må under ingen omstændigheder være under 25 minutter for kategori A, A1, B, B1 og B + E, og 45 minutter for de øvrige kategorier. Perioden omfatter ikke modtagelse af aspiranten, forberedelse af køretøjet, teknisk kontrol af køretøjet for så vidt angår færdselssikkerhed, særlige manøvrer eller meddelelse om resultatet af den praktiske prøve.

11. Hvor finder prøven sted?

Den del af prøven, som gælder den tekniske beherskelse af køretøjet, kan foregå på en særlige bane. Den del af prøven, som gælder adfærd i trafikken, skal så vidt muligt finde sted på landeveje, motortrafikveje og motorveje (eller lignende) samt på alle typer veje i byen (beboelseskvarterer, områder med 30 og 50 km/h, gennemfartsveje), idet disse skal kunne frembyde de forskellige typer vanskeligheder, en fører af et motorkøretøj kan komme ud for. Det vil være hensigtsmæssigt, hvis prøven kan afholdes under forhold med skiftende trafiktæthed. Køretiden på vejen bør anvendes optimalt til at bedømme aspirantens adfærd i alle de forskellige trafikområder, man kommer ud for, med særlig vægt på overgangen mellem områderne.

II. KUNDSKABER, FÆRDIGHEDER OG ADFÆRD I FORBINDELSE MED KØRSEL MED MOTORKØRETØJ

Enhver fører af et motorkøretøj skal være i besiddelse af de kundskaber og færdigheder samt udvise den adfærd, der er beskrevet under punkt 1-9 i det foregående, for at gøre ham i stand til:

- at opfatte de farer, som opstår i trafikken, og bedømme deres alvor

- at beherske køretøjet, så farlige situationer undgås, og reagere hensigtsmæssigt, hvis sådanne situationer opstår

- at overholde færdselsreglerne, især dem, hvis formål er at forhindre trafikulykker og sikre en jævn afvikling af trafikken

- at opdage de vigtigste tekniske fejl ved sit køretøj, især fejl, som bringer sikkerheden i fare, og sørge for en hensigtsmæssig afhjælpning heraf

- at være opmærksom på alle forhold, som påvirker førerens adfærd (alkohol, træthed, nedsat synsevne osv.), således at han bevarer den fulde brug af de evner, færdselssikkerheden kræver

- ved hensynsfuld optræden at bidrage til andre trafikanters sikkerhed, det gælder navnlig de svageste og mest udsatte.

Medlemsstaterne kan træffe passende foranstaltninger for at sikre, at førere, som ikke længere besidder de kundskaber, færdigheder og den adfærd, der er angivet i punkt 1-9, kan få genopfrisket disse kundskaber og færdigheder, så de fremover udviser den adfærd, der kræves for at føre et motorkøretøj.

(1) EFT L 370 af 31.12.1985, s. 1.

(2) EFT L 370 af 31.12.1985, s. 8."